57.

V oddiele B sa podčasť J nahrádza takto: „PODČASŤ J – SCHVÁLENIE PROJEKČNEJ ORGANIZÁCIE 21.B.430. Postup úvodného osvedčovania a) Po prijatí žiadosti o úvodné vydanie schválenia projekčnej organizácie musí príslušný orgán overiť, či žiadateľ spĺňa uplatniteľné požiadavky; b) Počas vyšetrovania na účely úvodného osvedčovania sa aspoň raz zvolá stretnutie s vedúcim projekčnej organizácie, aby sa zabezpečilo, že táto osoba chápe svoju úlohu a zodpovednosť; c) Príslušný orgán zaznamená všetky vydané zistenia, opatrenia na odstránenie nedostatkov, ako aj odporúčania na vydanie schválenia projekčnej organizácie; d) Príslušný orgán písomne potvrdí žiadateľovi všetky zistenia, ktoré vzniesol počas overovania. Pokiaľ ide o úvodné osvedčovanie, všetky zistenia musia byť pred vydaním schválenia projekčnej organizácie napravené k spokojnosti príslušného orgánu; e) Ak sa príslušný orgán presvedčí, že žiadateľ spĺňa uplatniteľné požiadavky, vydá schválenie projekčnej organizácie; f) Spôsobom stanoveným agentúrou sa do schválenia projekčnej organizácie zavedie referenčné číslo osvedčenia; g) Osvedčenie sa vydáva na neobmedzený čas. Práva a rozsah činností, ktoré má projekčná organizácia schválené vykonávať, vrátane akýchkoľvek prípadných obmedzení, sa presne stanovia v podmienkach schválenia pripojených k schváleniu projekčnej organizácie. 21.B.431. Zásady dohľadu Príslušný orgán overí, či osvedčené organizácie naďalej spĺňajú uplatniteľné požiadavky. a) Overenie: 1. je podložené dokumentáciou, ktorej osobitným cieľom je poskytnúť personálu, ktorý je zodpovedný za dohľad, usmernenie pre výkon jeho funkcií; 2. poskytuje dotknutým organizáciám výsledky činností dohľadu; 3. je založené na hodnoteniach, auditoch, kontrolách a v prípade potreby neohlásených kontrolách; 4. poskytuje príslušnému orgánu dôkazy potrebné v prípade, že sa vyžadujú ďalšie kroky, vrátane opatrení uvedených v ustanovení 21.B.433. b) Príslušný orgán stanoví rozsah pôsobnosti dohľadu vymedzený v písmene a) s prihliadnutím na výsledky predchádzajúcich činností dohľadu a priority bezpečnosti; c) Príslušný orgán zhromažďuje a spracúva všetky informácie, ktoré považuje za potrebné pre vykonávanie činností dohľadu. 21.B.432. Program dohľadu a) Príslušný orgán musí zaviesť a udržiavať program dohľadu, ktorý zahŕňa činnosti dohľadu vyžadované na účely súladu s ustanovením 21.B.431 písm. a); b) Program dohľadu zohľadňuje osobitný charakter organizácie, zložitosť jej činností, výsledky predchádzajúcich činností v oblasti osvedčovania alebo činností dohľadu alebo oba tieto aspekty a je založený na hodnotení súvisiacich rizík; Každý plánovací cyklus dohľadu zahŕňa: 1. hodnotenia, audity a kontroly, v prípade potreby vrátane: i) hodnotení systému riadenia a auditov procesov; ii) auditov výrobkov na príslušnej vzorke projektovania a osvedčovania výrobkov, súčastí a zariadení, ktoré patria do rozsahu pôsobnosti organizácie; iii) odberu vzoriek z vykonanej práce; iv) neohlásených kontrol; 2. stretnutia vedúceho projekčnej organizácie s príslušným orgánom, aby sa zabezpečilo, že obe strany budú naďalej informované o všetkých dôležitých otázkach. c) Plánovací cyklus dohľadu nesmie presiahnuť 24 mesiacov; d) Bez toho, aby boli dotknuté ustanovenia písmena c) sa plánovací cyklus dohľadu môže predĺžiť na 36 mesiacov, ak príslušný orgán potvrdil, že počas predchádzajúcich 24 mesiacov: 1. organizácia preukázala účinné rozpoznávanie ohrození bezpečnosti letectva a riadenie súvisiacich rizík; 2. organizácia sústavne preukazuje súlad s ustanovením 21.A.247 a všetky zmeny systému riadenia projektovania má plne pod kontrolou; 3. neboli vydané žiadne zistenia úrovne 1; 4. všetky nápravné opatrenia sa vykonali v časovom období, ktoré schválil alebo predĺžil príslušný orgán, ako sa vymedzuje v ustanovení 21.B.433 písm. d). Bez toho, aby boli dotknuté ustanovenia písmena c), sa plánovací cyklus dohľadu môže ďalej predĺžiť najviac na 48 mesiacov, ak popri podmienkach stanovených v písmene d) bodoch 1 až 4 organizácia zaviedla a príslušný orgán schválil účinný systém priebežného podávania hlásení príslušnému orgánu o bezpečnostnej úrovni a súlade samotnej organizácie s právnymi predpismi. e) Plánovací cyklus dohľadu sa môže skrátiť, ak existuje dôkaz, že sa znížila bezpečnostná úroveň organizácie; f) Program dohľadu obsahuje záznamy o dátumoch, keď sa majú uskutočniť hodnotenia, audity, kontroly a stretnutia, a o dátumoch, keď sa tieto hodnotenia, audity, kontroly a stretnutia uskutočnili; g) Po skončení každého plánovacieho cyklu dohľadu vydá príslušný orgán odporúčaciu správu o pokračovaní schválenia zohľadňujúcu výsledky dohľadu. 21.B.433. Zistenia a nápravné opatrenia; pripomienky a) Príslušný orgán musí mať zavedený systém na analýzu významu zistení pre bezpečnosť. b) Príslušný orgán vydá zistenie úrovne 1, ak zistí akýkoľvek nesúlad s príslušnými požiadavkami nariadenia (EÚ) 2018/1139 a jeho delegovanými a vykonávacími aktmi, s postupmi a príručkami organizácie alebo s osvedčením projekčnej organizácie vrátane podmienok schválenia, ktorý môže viesť k prípadom nekontrolovaného nesúladu a možnému nebezpečnému stavu. Za zistenie úrovne 1 sa považuje aj: 1. neumožnenie prístupu príslušnému orgánu k prevádzkovým priestorom organizácie podľa ustanovenia 21.A.9 počas bežných prevádzkových hodín a po dvoch písomných žiadostiach; 2. získanie schválenia projekčnej organizácie alebo zachovanie jeho platnosti falšovaním predložených listinných dôkazov; 3. akýkoľvek dôkaz o nesprávnom alebo podvodnom postupe pri používaní schválenia projekčnej organizácie; 4. nevymenovanie vedúceho projekčnej organizácie podľa ustanovenia 21.A.245 písm. a). c) Príslušný orgán vydá zistenie úrovne 2, ak zistí akýkoľvek nesúlad s príslušnými požiadavkami nariadenia (EÚ) 2018/1139 a jeho delegovanými a vykonávacími aktmi, s postupmi a príručkami organizácie alebo s osvedčením vrátane podmienok schválenia, ktorý nie je klasifikovaný ako zistenie úrovne 1; d) Po zistení nesúladu počas dohľadu alebo iným spôsobom príslušný orgán bez toho, aby boli dotknuté akékoľvek ďalšie opatrenia požadované nariadením (EÚ) 2018/1139 a jeho delegovanými a vykonávacími aktmi, toto zistenie oznámi písomne organizácii a požiada o vykonanie nápravných opatrení na odstránenie zisteného nesúladu. Ak sa zistenie úrovne 1 týka priamo výrobku, príslušný orgán informuje príslušný orgán členského štátu, v ktorom je lietadlo registrované. 1. V prípade zistení úrovne 1 príslušný orgán: i) poskytne organizácii lehotu na vykonanie nápravných opatrení primeranú povahe zistenia, ktorá v žiadnom prípade nesmie byť dlhšia ako 21 pracovných dní. Uvedená lehota začne plynúť odo dňa, keď boli zistenia písomne oznámené organizácii spolu so žiadosťou o prijatie nápravných opatrení na odstránenie zisteného nesúladu; ii) zhodnotí plán nápravných opatrení a plán ich vykonávania, ktorý navrhla organizácia, a ak dospeje k záveru, že sú dostatočné na odstránenie nesúladu, prijme ich; iii) ak organizácia nepredloží prijateľný plán nápravných opatrení alebo nevykoná nápravné opatrenie v lehote prijatej príslušným orgánom, príslušný orgán môže prijať okamžité a primerané opatrenia na zakázanie alebo obmedzenie činností dotknutej organizácie a v prípade potreby môže prijať opatrenia na zrušenie schválenia projekčnej organizácie, alebo na jeho úplné alebo čiastočné obmedzenie alebo pozastavenie platnosti, v závislosti od rozsahu zistenia úrovne 1, kým organizácia neprijme úspešné nápravné opatrenie. 2. V prípade zistení úrovne 2 príslušný orgán: i) poskytne organizácii lehotu na vykonanie nápravných opatrení primeranú povahe zistenia, ktorá spočiatku v žiadnom prípade nesmie byť dlhšia ako 3 mesiace. Uvedená lehota začne plynúť odo dňa písomného upovedomenia o zistení so žiadosťou o prijatie nápravného opatrenia. Na konci tejto lehoty a podľa povahy zistenia môže príslušný orgán predĺžiť trojmesačnú lehotu za predpokladu, že odsúhlasil plán nápravných opatrení; ii) zhodnotí plán nápravných opatrení a plán ich vykonávania, ktorý navrhla organizácia, a ak dospeje k záveru, že sú dostatočné na odstránenie nesúladu, prijme ich; iii) ak organizácia nepredloží prijateľný plán nápravných opatrení, ani nevykoná nápravné opatrenie v lehote prijatej alebo predĺženej príslušným orgánom, hodnotenie zistenia sa zvýši na úroveň 1 a podniknú sa kroky uvedené v písmene d) bode 1. e) Príslušný orgán môže vydať pripomienky ku ktorémukoľvek z týchto prípadov, ktoré si nevyžadujú zistenia úrovne 1 alebo úrovne 2: 1. za každý prvok, ktorého výkonnosť bola zhodnotená ako neúčinná; 2. ak sa zistí, že určitý prvok má potenciál spôsobiť nesúlad podľa písmen b) alebo c); 3. ak sú návrhy alebo zlepšenia zaujímavé pre celkovú úroveň bezpečnosti organizácie. Pripomienky vydané podľa tohto písmena sa oznámia písomne organizácii a príslušný orgán ich zaznamená. 21.B.435 Zmeny v systéme riadenia projektovania a) Po prijatí žiadosti o podstatnú zmenu systému riadenia projektovania, príslušný orgán pred vydaním schválenia overí, či organizácia spĺňa uplatniteľné požiadavky nariadenia (EÚ) 2018/1139 a jeho delegovaných a vykonávacích aktov; b) Príslušný orgán určí podmienky, za akých môže organizácia počas zmeny fungovať, s výnimkou prípadu, ak príslušný orgán rozhodne, že treba pozastaviť platnosť schválenia projekčnej organizácie; c) Ak sa príslušný orgán presvedčí, že organizácia spĺňa uplatniteľné požiadavky nariadenia (EÚ) 2018/1139 a jeho delegovaných a vykonávacích aktov, zmenu schváli; d) Bez toho, aby boli dotknuté akékoľvek ďalšie opatrenia na presadzovanie, ak organizácia zavedie podstatnú zmenu systému riadenia projektovania bez toho, aby to príslušný orgán schválil podľa písmena c), príslušný orgán zváži potrebu pozastaviť platnosť osvedčenia organizácie, obmedziť ho alebo ho zrušiť; e) V prípade nepodstatných zmien systému riadenia projektovania, príslušný orgán zahrnie preskúmanie takýchto zmien do svojho trvalého dohľadu v súlade so zásadami stanovenými v ustanovení 21.B.431. Ak sa zistí akýkoľvek nesúlad, príslušný orgán to oznámi organizácii, požiada o ďalšie zmeny a koná v súlade s ustanovením 21.B.433.“;